ນັກລອຍນ້ຳ ສຫລ ແນໃສ່ ການມ້ວນທ້າຍ ທີ່ເຂັ້ມແຂງ ໃນມື້ທີ 7 ຂອງການແຂ່ງຂັນ ໂອລິມປິກ
ທ້າວ Michael Phelps ແລະນາງ Katie Ledecky ຫວັງວ່າ ຈະສືບຕໍ່ຄອບງຳ ການແຂ່ງຂັນລອຍນ້ຳ ຂະນະທີ່ ມີການມອບຫຼຽນ ຊຸດທຳອິດ ໃນແຂ່ງແລ່ນແລະລານ.
ນັກລອຍນ້ຳອະວຸໂສຂອງສະຫະລັດ ທ້າວ Micheal Phelps ແລະດາວຮຸ່ງດວງໃໝ່ນາງ Katie Ledecky ຫວັງວ່າຈະສືບຕໍ່ຄອບງຳການແຂ່ງຂັນລອຍນ້ຳຂອງພວກເຂົາເຈົ້າແລະ ຈະມ້ວນທ້າຍ ການແຂ່ງຂັນໂອລິມປິກ ໃນພາກສ່ວນຂອງພວກເຂົາເຈົ້າ ດ້ວຍຄວາມເຂັ້ມ ແຂງໃນວັນສຸກມື້ນີ້ ທ້າວ Phelps ທີ່ຫາກໍໄດ້ຮັບຫລຽນຄຳມາໃໝ່ໆຈາກການລອຍນ້ຳທ່າປະສົມຫຼື medley 200 ແມັດ ໃນວັນພະຫັດວານນີ້ ຈະລົງແຂ່ງຂັນລອຍນ້ຳໃນທ່າແມງກະເບື້ອຫຼື butterfly ໄລຍະ 100 ແມັດໃນຂະນະທີ່ນາງ Ledecky ຈະມ້ວນທ້າຍຄ່ຳຄືນດ້ວຍການແຂ່ງລອຍນ້ຳແບບ Freestyle ໄລຍະ 800 ແມັດ ຖ້າຫາກຊະນະການແຂ່ງຂັນນີ້ ນາງ Ledecky ກໍຈະເປັນຜູ້ຊະນະການແຂ່ງລອຍນ້ຳແບບ Freestyle ທັງໄລຍະ 200, 400 ແລະ 800 ແມັດ ຢູ່ທີ່ການແຂ່ງຂັນກິລາໂອລິມປິກທີ່ນະ ຄອນຣິໂອ ສ່ວນການໄດ້ຮັບໄຊຊະນະຂອງທ້າວ Phelps ນັ້ນ ຈະເຮັດໃຫ້ຜູ້ກ່ຽວໄດ້ຄອບຄອງຫລຽນຄຳອັນທີ 5 ຢູ່ທີ່ນະຄອນຣີໂອ ແລະເປັນຫຼຽນຄຳອັນທີ 23 ຂອງຜູ້ກ່ຽວໃນການ ແຂ່ງຂັນກິລາໂອລິມປິກທັງໝົດ ການມອບຫລຽນໃນການແຂ່ງຂັນກິລາແລ່ນແລະລານອັນທຳອິດຂອງປີ 2016 ຈະມີຂຶ້ນໃນຕອນເຊົ້າມື້ນີ້ເວລາພວກນັກກິລາແມ່ຍິງລົງແຂ່ງຂັນໃນການແລ່ນ 10,000 ແມັດ ໃນຕອນບ່າຍ ການແຂ່ງຂັນຍ່າງ 20 ກິໂລແມັດ ປະເພດຊາຍ ຮອບສຸດທ້າຍ ກໍຈະມີຂຶ້ນ ຕິດ ຕາມດ້ວຍການແຂ່ງຂັນແກວ່ງໝາກບຸ່ນເຫລັກປະເພດຍິງ ສ່ວນການແຂ່ງຂັນເຕະບານແມ່ຍິງກໍຈະກ້າວເຂົ້າສູ່ຮອບຮອງຊະນະເລີດໃນຂະນະທີ່ສະ ຫະລັດລົງສະໜາມສູ້ກັບສະວີເດັນໃນຕອນເຊົ້າ ຕໍ່ຈາກນັ້ນທີມເຢຍຣະມັນກໍຈະສູ້ກັບຈີນ ການາດາຈະສູ້ກັບຝຣັ່ງໃນຕອນບ່າຍແລະບຣາຊີລຈະສູ້ກັບອອສເຕຣເລຍໃນຕອນແລງ ສ່ວນການແຂ່ງຂັນເອົາຫລຽນອື່ນໆນັ້ນ ແມ່ນຮວມທັງກິລາພາຍເຮືອ ທັງປະເພດຍິງແລະ ປະເພດຊາຍ ການຍິງປືນທັງຍິງແລະຊາຍ ກິລາມວຍປະເພດຊາຍ ເທັນນິສປະເພດຊາຍ ຕະຫລອດທັງຢູໂດ ທັງປະເພດຍິງແລະປະເພດຊາຍ ຮວມຢູ່ດ້ວຍ